Пчела
Полети, драга пчело, полети!
На тебе давно чека шебојак!
У слатком виру своје чашице
Лековит сок је теби замедљ’о...
Полети, драга пчело, полети!
Шани му зујком твојом миленом,
Шани му дичну песму пролећа...
Полети, драга пчело, полети!
Поведи редом сестре милене:
Нека се лугом чује песмица!
Нека се трудом оспе долина!
Полети, драга пчело, полети!
Та тебе давно чека шебојак!
У слатком виру своје чашице
Лековит сок је теби замедљ’о...
Полети, драга пчело, полети!...

Извор 
Јован Грчић Миленко: Целокупна дела, Библиотека српских писаца, Народна просвета, стр 175

Јован Грчић Миленко
Поезија